
ACORD 22/2007, DE 10 DE GENER, DEL PLE DEL CONSELL DE L’AUDIOVISUAL DE CATALUNYA

Expedient núm. 13/2006-S  TV Vandellós (Ajunatment de Vandellós)
Antecedents
1. El Consell de l’Audiovisual de Catalunya va aprovar, el 24 de maig de 2006, l’Acord 168/2006 mitjançant el qual s’incoava un procediment sancionador a TV VANDELLÒS nom comercial de l’operador de televisió local de l’Ajuntament de Vandellòs, per no haver complert amb la obligació de comunicar al Consell de l’Audiovisual de Catalunya la seva oferta de programació, fet susceptible de constituir una infracció de l’article 18 de la Llei de l’Estat  25/1994, de 12 de juliol, i l’article 22, en relació amb l’article 18, de la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió (Exp. 13/06-S).

2. La instructora de l’expedient va dictar, el 4 de juliol de 2006, el corresponent plec de càrrecs que es va notificar a l’interessat qui, dins del termini atorgar no va presentar cap al·legació.

3. Amb data 10 d’octubre de 2006, la instructora de l’expedient va dictar una proposta de resolució de sanció per l’incompliment de l’obligació de comunicar al Consell de l'Audiovisual de Catalunya la seva oferta de programació, fet susceptible de vulnerar l’article 18 de la Llei de l’Estat  25/1994, de 12 de juliol, i l’article 22, en relació amb l’article 18, de la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió. Aquesta proposta va ser notificada a l’interessat el 16 d’octubre qui, dins del termini atorgat, no va presentar cap al·legació.

.

4. El 15 de novembre de 2006, el Consell de l’Audiovisual de Catalunya, mitjançant l’Acord 322/2006, confirmant la proposta de resolució formulada per la instructora, va declarar TV VANDELLÓS, nom comercial de l’operador de televisió local de l’Ajuntament de Vandellòs, responsable de la comissió d’una falta greu tipificada a l’apartat segon de l’article 20 de la Llei de l’Estat 25/1994, de 25 de juliol i li va imposar una multa de MIL CINC CENTS EUROS (1.5OO€).

5. El 13 de desembre de 2006, va tenir entrada en aquest Consell (Registre núm.  2345/2006) un escrit signat pel senyor Josep Castellnou i Barceló Alcalde President de l’Ajuntament de Vandellòs, mitjançant el qual s’interposava un recurs de reposició contra l’Acord 322/2006, de 15 de novembre. El recurs es formulava en base als fets i consideracions següents:

«Primer. Que amb data 22 de desembre de 2005 van ser presentades les següents al·legacions, davant l’expedient 136/2005-S referents també a l’incompliment per part de la Televisió de Vandellòs de l’obligació de trametre informació sobre la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió: 
1a. La Dimensió de la Televisió.  La Televisió de Vandellòs és una emissora municipal de capacitats i recursos molt modestos. Fins ara, només ha comptat amb un treballador, que no dóna a l’abast per satisfer regularment la informació que demana el CAC. 
2a.  Programació actual. La programació, molt irregular, es limita a emetre imatges de diverses activitats del municipi i alguns programes difosos per la Xarxa de Televisions Locals i Comunicàlia. Tots amb català i amb la classificació d’aptes per tots els públics. 

 3a.  Ampliació i adequació a les exigències del CAC imminent. Actualment, la Televisió de Vandellòs està projectant una ampliació tant de la seva programació com dels seus recursos humans i tècnics. Aquest procés coincideix amb l’arribada de la TDT i l’esperada llicència compartida amb altres televisions de la demarcació en la que ha quedat emmarcada. En aquesta nova etapa, la Televisió de Vandellòs es compromet a posar-se al dia quant a la tramesa regular de les instruccions de cultura i llengua catalana i protecció de la infància i l’adolescència, senyalització orientativa i dret a la informació de les persones usuàries. 

Segon. Que les anteriors al·legacions van ser acceptades pel Consell de l’Audiovisual de Catalunya, suposant l’arxiu de l’expedient esmentat (Acord 23/2006 de 18 de gener del Ple del Consell de l’audiovisual de Catalunya). 
Tercer. .- Que les mateixes circumstàncies esmentades van continuar vigents durant els mesos posteriors a l de les al·legacions descrites en l’apartat primer . En particular, estaven vigents en la data en què es va iniciar l’expedient 13/2006-S incoat pel Ple del Consell de l’Audiovisual de Catalunya de l’1 de marc de 2006 amb l’acord 72/2006. 
Quart. Que des del mes de juny de 2006, la Televisió de Vandellòs ha viscut immersa en un procés de transformació que ha suposat la renovació d’instal·lacions, la contractació de 2 treballadors i l’establiment d’una programació estable. D’altra banda, la Televisió de Vandellòs també ha participat en la constitució del consorci públic TD Camp, que permetrà integrar-se dins d’un dels dos canals públics de TDT de la demarcació de Reus conjuntament a altres televisions d’aquesta demarcació. 

Cinquè. Que davant la complexitat del procés de transformació descrit en l’apartat anterior i la vigència dels arguments de les  al·legacions incloses en l’apartat primer la Televisió de Vandellòs reconeix no haver pogut portar a terme com es degut la demanda d’informació per part del Consell de l’Audiovisual de Catalunya principalment degut a la manca de recursos humans. 
Sisè. Que la Televisió de Vandellòs ja ha començat a trametre al Consell de l’audiovisual de Catalunya la informació que exigeix la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió, així com la que demanda la Instrucció general sobre la presencia de la llengua i la cultura catalanes i de l’aranès en els mitjans de comunicació audiovisuals».
Finalment, l’interessat acaba sol·licitant el següent: 
«Que es tinguin en compte les consideracions establertes en la part expositiva d’aquest document i s’admetin com a recurs de reposició que presenta aquest Ajuntament en defensa dels seus interessos i, en conseqüència es procedeixi a l’arxiu de l’expedient sancionador, així com a l’anulació de la corresponent sanció».                          

Fonaments del dret
En primer lloc, l’interessat reconeix no haver pogut atendre la demanda d’informació per manca de capacitat i de recursos suficients de l’emissora, fet que fa molt difícil portar a terme amb l’obligació de comunicar al Consell de l’Audiovisual de Catalunya la seva oferta de programació, encara que actualment s’està projectant una ampliació de la programació i dels recursos humans i tècnics de TV Vandellòs, de tal manera que ja han  començat a trametre al Consell la informació exigida. 

Aquesta al·legació ha de ser desestimada. L’interessat reconeix l’incompliment de l’obligació d’informar al Consell sobre la seva oferta de programació, encara que justificat en la falta de recursos humans i tècnics. Al marge d’aquestes manifestacions, tal i com va quedar establert a l’Acord 322/2006, de 15 de novembre, va infringir allò que preveu l’article 18 de la Llei de l’Estat  25/1994, de 12 de juliol, i l’article 22, en relació amb l’article 18, de la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió, per tant la infracció va ser comesa.
En segon lloc, l’interessat sol·licita l’arxiu d’aquest expedient sancionador, en base al següent: L’any 2005, el Consell de l’Audiovisual de Catalunya va incoar un procediment sancionador a TV Vandellòs (Expedient 136/2005-S) per no haver complert amb l’obligació de comunicar al Consell de l’Audiovisual de Catalunya la seva oferta de programació; l’interessat va presentar un escrit fent les mateixes al·legacions que les anteriorment exposades i el Consell va arxivar el procediment sancionador.

Aquesta al·legació ha de ser, igualment, desestimada. En aquest sentit s’ha de posar de relleu que l’expedient al qual fa referència l’interessat no era pròpiament un expedient sancionador sinó un expedient d’obertura del període d’informació prèvia a l’inici d’un expedient sancionador, que es va incoar amb la finalitat d’esbrinar les circumstàncies dels fets i de donar audiència a TV Vandellòs que, en aquell moment, a més de fer al·legacions va trametre al Consell la seva oferta de programació, per la qual cosa el Consell de l’Audiovisual de Catalunya va decidir tancar l’esmentat període d’informació prèvia i arxivar l’expedient. S’ha de palesar que en el mateix Acord de tancament es va reiterar a l’interessat de l’obligació d’informar de forma periòdica sobre la seva oferta de programació; obligació que no ha portat a terme, fet que va provocar la incoació d’un nou període d’informació prèvia i del consegüent expedient sancionador.
Per tot l’exposat, el Ple del Consell de l'Audiovisual de Catalunya, adopta els següents:
Acords
1.- Desestimar el recurs de reposició interposat per TV VANDELLÒS, nom comercial de l’operador de televisió local de l’Ajuntament de Vandellòs contra l’Acord 322/2006, de 15  de novembre, del Ple del Consell de l’Audiovisual de Catalunya, de conformitat amb el que s’ha exposat als fonaments jurídics d’aquest Acord i, en conseqüència, confirmar l’Acord esmentat mitjançant el qual se l’imposava la sanció de MIL CINC CENTS EUROS (1.500 €).

2.- Notificar aquests Acords a l’interessat.

Barcelona, 10 de gener de 2007
Josep Maria Carbonell i Abelló


Rafael Jorba i Castellví
President

